钦定古今图书集成/理学汇编/文学典/第176卷 > 徐师曾文体明辩 > 《跋赵中丞行寔》前人
## 钦定古今图书集成/理学汇编/文学典/第176卷 > 徐师曾文体明辩 > 《跋赵中丞行寔》前人

元祐中丞赵公之元孙举，示予此书一篇。赵公之孝
谨醇笃，虽古人犹难之，三复其书，令人起敬，不胜霜
露风木之悲也。尝窃妄谓赵氏家法甚似汉万石君，
而其“讲学制事，移孝为忠”之美，则石氏不及远矣。因
辄私记其语于其后，尚恨所谓《奏议》二十九篇未得
尽见，而《行寔》之记无始终履历、岁月次第，故于其他
有不得而论也。“绍熙壬子秋九月八日新安朱熹题”

予记其后。予以为天下之事有其实足矣，以为徒实
而不文，或不得以传于后也，故文以述之。至文以述
之，而又出于一代醇儒硕德之手，则其传亦既远而
足恃矣。而又使他人饰虚词以赞之，虽累千百言，亦
何所加于其实哉？既谢不为，而钧之请不置，且以谢
公之命命之。予不获避也。乃记其语于临江道旁之
客舍云。绍熙甲寅八月十七日新安朱熹书。